  Майя Бывальцева Ӝог эмъюрттэт сётонъя 24 автомобильёс басьтӥзы Удмуртиысь эмъяськонниос. Элькунлэн тӧроез Александр Соловьёв валтӥсь эмчиослы усьтонъёсты сётӥз 29-тӥ пӧсьтолэзе Ижкарысь Шор площадьын. 17 машинаос Ижкарысь ӝог эмъюрттэт сётон станциын ужалозы. Мукетъёсыз Глазовысь, Воткаысь, Сарапулысь но Можгаысь ёрос эмъяськонниосы кошкизы. «Ми со понна нюръяськимы. «УАЗикъёс» — со одӥг, нош куке ми вераськомы со комплектъя, кудӥз сярысь вераськон мынӥз Россиысь тазалыкез утёнъя министерствоын… Ми быгатӥмы лэсьтыны озьы, нырысетӥосыз 24 машинаос кулэ тӥрлыкен мед вуозы шуыса. Мон адӟисько соосын ужась адямиослэсь синъёссэс. Удмурт элькунын таӵеез ноку ӧй вал на. Со туж умой», — пусйиз Соловьёв. Ваньмаз автомобильёсы кунын лэсьтэм тӥрлык пуктэмын, со пӧлын Ижкарысь предприятиосын поттэмъёсыз. Машинаосты басьтӥзы коньдэт чотын, солы 70 миллион манет пала кулэ луиз. Элькунысь тазалыкез утёнъя министр Алексей Чуршин верамъя, ӝог эмъюрттэт сётонъя автопарк ар кутсконысен 20 процентлы выльдэмын. «Выль арысен ми 15 «УАЗ» автомобильёс басьтӥмы, али 25 «газельёс». Гудырикошкон пумозь ми федерал коньдэт чотын эшшо 35 автомобиль возьмаськомы на. Со сяна, вань кулэ тӥрлыкен 10 «газельёс» милем кузьма ужбергатӥсь. Эшшо ми тӧроен вераськимы автомобильёсты арендае басьтон луонлыкез эскерон пумысен», — вераз Чуршин. Машинаосты арендае басьтон пумысен конкурслы ужкагазъёсты али дасяло. Аренда 3–4 арлы чакламын, автомоблиьёс Удмуртилэн асъетаз ик кылёзы. Озьы ар ӵоже 100 машинаосты воштозы. Элькун тӧролэн верамезъя, вужмем паркез 2016–2017 аръёс ӵоже быдэсак выльдыны чакламын. Та дыре улосвылын ӝог эмъюрттэт сётонъя 285 автомобильёс лыдъясько, со пӧлысь 186-ез выльдэмез кулэ каро. Тегъёс: Мерлык Тазалык Авто Удмуртия АлександрСоловьёв ӝогэмъюрттэтсётон  